පළාත් පාලන මැතිවරණය පැරණි ක්‍රමය යටතේ පැවැත්වීම කෙරෙහි එක්සත් ජාතික පක්ෂයේ අවධානය යොමුව ඇති බව දේශපාලන ආරංචි මාර්ග සඳහන් කරනවා.අද පෙරවරුවේ එම පක්ෂයේ නායක අග්‍රාමාත්‍ය රනිල් වික්‍රමසිංහ ඇතුළු ජ්‍යෙෂ්ඨයින් පිරිසක් නීතිපතිවරයා හමුවීම සහ ඊයේ පස්වරුවේ එක්සත් ජාතික පෙරමුණේ පක්ෂ නායකගේ රැස්වීම මෙයට ප්‍රධාන හේතුව වී ඇත්තේ.පාර්ලිමේන්තු සංකිර්ණයේදී අද පෙරවරුවේ අග්‍රාමාත්‍ය රනිල් වික්‍රමසිංහ සහ එක්සත් ජාතික පක්ෂ ජ්‍යෙෂ්ඨයින් පිරිසක්  නීතිපතිවරයා හමුවුණා.එහිදී  නීතිපතිවරයා පෙන්වා දී ඇත්තේ පළාත් පාලන මැතිවරණය කඩිනමින් පැවැත්වීමට ක්‍රම 02ක් පවතින බවයි.ඉන් එක් ක්‍රමයක් ලෙස ගැසට් පත්‍රයට එරෙහිව අධිකරණයට ඉදිරිපත් කර ඇති පෙත්සම ඉල්ලා අස්කර ගැනීම සහ දෙවන ක්‍රමය ලෙස පැරණි ක්‍රමයට ඡන්දය පැවැත්වීම සඳහා පනතක් බලාත්මක කර ගැනීම බවයි නීතිපතිවරයා එහිදී පෙන්වා දී ඇත්තේ.මේ අතර එක්සත් ජාතික පෙරමුණේ පක්ෂ නායකයින් සහ අග්‍රාමාත්‍යවරයා අතර අරලියගහ මන්දිරයේදී ඊයේ පැවති රැස්වීමේදී පැරණි ක්‍රමයට ඡන්දය පැවැත්වීමට පක්ෂ නායකයින් සියලු දෙනා එකඟ වී ඇති බවයි දේශපාලන ආරංචි මාර්ග වැඩිදුරටත් සඳහන් කරන්නේ.මේ අතර කථානායක කරු ජයසූරියගේ ප්‍රධානත්වයෙන් පාර්ලිමේන්තුවේ ඊයේ පැවැති පක්ෂ නායක රැස්වීම විසඳුමකින් තොරව අවසන් වී තිබෙනවා.අදාළ රැස්වීම සඳහා අග්‍රාමාත්‍ය රනිල් වික්‍රමසිංහ ඇතුළු පක්ෂ නායකයින් මෙන්ම මැතිවරණ කොමිසමේ සභාපති මහින්ද දේශප්‍රිය සහ නීතිපතිවරයා ද එක්ව සිටි බවයි හිරු පාර්ලිමේන්තු වාර්තාකරු සඳහන් කළේ.අදාළ සාකච්ඡාව පැවැත්වුණේ පළාත් පාලන මැතිවරණය පැවැත්වීම ප්‍රමාදවීම ඇතුළු තවත් කරුණු කිහිපයක් සම්බන්ධයෙන් සාකච්ඡා කිරීම සඳහායි.පක්ෂ නායකයින් මෙහිදී යෝජනා 2ක් ඉදිරිපත් කරනු ලැබුවා.මැතිවරණයට අදාළ අධිකරණ ක්‍රියාදාමය කඩිනම් කර එය විසදන්නේ ද යන්න පළමු යෝජනාව වන අතර, අධිකරණ ක්‍රියාමාර්ගය අතරතුර දී පාර්ලිමේන්තුව තුළ විශේෂ නීතියක් සම්මත කර අදාළ ගැසට් පත්‍රයේ සිදුව ඇති වැරදි නිවැරදි කර ගැනීම දෙවැනි යෝජනාවයි.එමෙන්ම අදාළ ගැසට් පත්‍රය අවලංගු කිරීමට එහිදී යෝජනා වී ඇති අතර ඊට එක්සත් ජාතික පක්ෂය අකමැත්ත ප්‍රකාශ කර ඇති බවයි දේශපාලන ආරංචි මාර්ග සඳහන් කළේ.පැය එකහමාරකට ආසන්න කාලයක් පක්ෂ නායක රැස්වීම පවත්වා ඇති අතර, ලබන සඳුදා යළාත් පක්ෂ නායකයින් රැස්වීමට තීරණය කළ බව ඒකාබද්ධ විපක්ෂයේ නායක, පාර්ලිමේන්තු මන්ත්‍රී දිනේෂ් ගුණවර්ධන කියා සිටියා.අදාළ පක්ෂ නායක රැස්වීම සම්බන්ධයෙන් අමාත්‍ය මනෝ ගනේෂන්ගෙන් ද හිරු ප්‍රවෘත්ති අංශය විමසීමක් කළා.එහිදී අමාත්‍යවරයා කියා සිටියේ අධිකරණ අතුරු තහනම් නියෝගයට ඇතුළත් නොවන පළාත් පාලන ආයතන 133ට අදාළව මැතිවරණය පැවැත්විය හැකි බව මැතිවරණ කොමිසමේ සභාපතිවරයා ප්‍රකාශ කළ බවයි.ඉන් අනතුරුව එක්සත් ජාතික පෙරමුණේ පක්ෂ නායක රැස්වීමක් අරලියගහ මන්දිරයේදී පැවති අතර, එහිදී නව ඡන්ද ක්‍රමයට මැතිවරණය පැවැත්වීමට නොහැකි නම් පැරණි ක්‍රමයට හෝ පළාත් පාලන මැතිවරණය පවත්වන ලෙසට ජනාධිපතිවරයාගෙන් ඉල්ලීමට තීරණය කළ බවයි අමාත්‍ය මනෝ ගනේෂන් කියා සිටියේ.